作者:孟浩然
標題:山中逢道士雲公
內容:春餘草木繁，耕種滿田園。酌酒聊自勸，農夫安與言。忽聞荊山子，時出桃花源。採樵過北穀，賣藥來西村。村煙日雲夕，榛路有歸客。杖策前相逢，依然是疇昔。邂逅歡覯止，殷勤敘離隔。謂予搏扶桑，輕舉振六翮。奈何偶昌運，獨見遺草澤。既笑接輿狂，仍憐孔丘厄。物情趨勢利，吾道貴閑寂。偃息西山下，門庭罕人跡。何時還清溪，從爾煉丹液。